C 331/17

Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 331/12)

Šī publikācija dod tiesības trīs mēnešu laikā no šīs publikācijas dienas pret grozījumu pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“CORNOUAILLE”

ES Nr.: PDO-FR-0043-AM02 – 19.4.2019.

ACVN (X) AĢIN ( )

1. Pieteikuma iesniedzēja grupa un tās likumīgās intereses

Organisme de défense et de gestion du cidre AOC Cornouaille (Ar ACVN “Cornouaille” apzīmētā sidra aizsardzības un pārvaldības organizācija)

Chambre d’agriculture – Kergadalen 29590 Saint-Segal FRANCE

Tālr. +33 298524801

E-pasts: odgcornouaille@gmail.com

Grupas sastāvā ietilpst sidra “Cornouaille” ābolu audzētāji un šā sidra ražotāji. Tāpēc tai ir likumīgas tiesības iesniegt grozījumu pieteikumu.

2. Dalībvalsts vai trešā valsts

Francija

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☒ Ģeogrāfiskais apgabals

☒ Izcelsmes apliecinājums

☒ Ražošanas metode

☒ Saikne

☒ Marķējums

☒ Cits: grupas un dalībvalsts kompetentā dienesta kontaktinformācijas atjaunošana, atsauces, kas attiecas uz kontroles struktūru, saikne, valsts prasības, redakcionālas izmaiņas sadaļā “Ģeogrāfiskais apgabals”

4. Grozījuma vai grozījumu veids

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

Tā kā vienots dokuments iepriekš nav publicēts, šeit izklāstītie grozījumi skar tikai specifikāciju. Vienotajā dokumentā ir pārņemta informācija no grozītās specifikācijas.

5.1. Punkts “Produkta apraksts”

— Noteikumu

““Cornouaille” ir nepasterizēts, negāzēts “bouché” sidrs, kas izgatavots no tīras sidra ābolu sulas, kura iegūta no ģeogrāfiskajā apgabalā esošos identificētos augļu dārzos novāktiem vietējo un tradicionālo šķirņu āboliem”

aizstāj ar šādu tekstu:

““Cornouaille” ir nepasterizēts, negāzēts sidrs, kas kļuvis dzirkstošs otrējā raudzēšanā pudelēs. Tas ir izgatavots no tīras tādu sidra ābolu sulas, kuri novākti no ģeogrāfiskajā apgabalā esošos identificētos augļu dārzos augošām vietējo un tradicionālo šķirņu ābelēm”.

Aprakstu ““bouché” sidrs”, kas izmantots sidra definēšanai, aizstāj ar tekstu “kas kļuvis dzirkstošs otrējā raudzēšanā pudelēs”. Šā grozījuma mērķis ir izvērstāk paskaidrot jēdzienu, lai to varētu labāk saprast.

— Pievieno apakšvirsrakstu “Organoleptiskās īpašības”.

— Noteikumu

“Sidrā “Cornouaille” ir īpaši augsts tanīnu saturs, kas tam piešķir oranžīgi rūsganbrūnu krāsu un tam raksturīgo garšu.”

aizstāj ar šādu tekstu:

“Sidrā “Cornouaille” ir īpaši augsts tanīnu saturs, kas tam piešķir zeltainu līdz oranžīgu krāsu un tam raksturīgo tanīnu piesātināto garšu. Saldums tajā ir labi sabalansēts ar rūgtumu.”

Šo grozījumu mērķis ir precizēt un pastiprināt organoleptisko aprakstu: vārdus “oranžīgi rūsganbrūnu”, ar kuriem raksturota krāsa, aizstāj ar nianšu diapazona raksturojumu “zeltainu līdz oranžīgu”, kas labāk atspoguļo produkta mainīgo krāsu. Sidra “Cornouaille”“raksturīgās garšas” aprakstam pievieno apzīmētāju “tanīnu piesātināto”. Lai labāk aprakstītu sidra “Cornouaille” garšu, pievieno arī teikumu “Saldums tajā ir labi sabalansēts ar rūgtumu.”.

— Pievieno arī šādu rindkopu, kas papildina produkta aprakstu: “Fizikāli ķīmiskās īpašības Sidram “Cornouaille” ir šādas analītiskās īpašības: — faktiskā spirta tilpumkoncentrācija: augstāka par 3,5 %, — kopējā spirta tilpumkoncentrācija: augstāka par 6 %, — cukuru saturs: vismaz 20 grami litrā, — sidra spiediens pudelē: vismaz 1,5 bāri 20 °C temperatūrā vai 3 grami CO2.”

5.2. Punkts “Ģeogrāfiskais apgabals”

— Pievieno teikumu

“Ābolus audzē un sidru ražo, tostarp attiecīgā gadījumā no nogulsnēm atbrīvojas, tikai ģeogrāfiskajā apgabalā, ko apstiprinājis Cilmes vietu un kvalitātes valsts institūts kompetentās valsts komitejas sanāksmēs 1995. gada 7. un 8. novembrī un 2014. gada 11. septembrī.”,

lai skaidri norādītu posmus, kas obligāti jāveic ģeogrāfiskajā apgabalā, un datumus, kuros attiecīgās iestādes ir pieņēmušas lēmumus par to.

— Reģistrētās specifikācijas rindkopas, kas apraksta ģeogrāfisko apgabalu “Ģeogrāfiskais apgabals, kurā audzē ābolus un ražo sidru, ko drīkst apzīmēt ar nosaukumu “Cornouaille”, atrodas Finistēras (Finistère) departamentā un atbilst daļai no kādreizējās Kornuaijas (Cornouaille) grāfistes teritorijas Bretaņā. Noteiktajā apgabalā ietilpst Kornuaijas teritorijas, kuras ir visvairāk izslavētas ar tajās ražotajiem sidriem un kurās ir klimats un augsnes ar noteiktām īpašībām. Tādējādi apgabals aptver Kornuaijas dienvidus un Onas (Aulne) ieleju.”,

groza un aizstāj ar apgabalā ietilpstošo pašvaldību teritoriju sarakstu (kura pamatā ir 2017. gada oficiālais ģeogrāfiskais kodekss), lai robežas noteiktu precīzāk. Jaunais teksts ir šāds:

“Šā ģeogrāfiskā apgabala robežas ietver šādu 40 pašvaldību teritoriju, pamatojoties uz 2017. gada oficiālo ģeogrāfisko kodeksu: Finistēras departamentā: pilnībā iekļautas šādu pašvaldību teritorijas: Argol, Bénodet, Clohars-Carnoët, Clohars-Fouesnant, Combrit, Concarneau, Ergué-Gabéric, Le Faou, La Forêt-Fouesnant, Fouesnant, Gouesnach, Landévennec, Mellac, Moëlan-sur-Mer, Névez, Peumérit, Pleuven, Plogastel-Saint-Germain, Plomelin, Plonéour-Lanvern, Plovan, Pluguffan, Pont-l’Abbé, Pouldreuzic, Quimperlé, Rédené, Rosnoën, Saint-Evarzec, Saint-Jean-Trolimon, Tréguennec, Trégunc, Tréméoc, Tréogat; daļēji iekļautas šādu pašvaldību teritorijas: Arzano (nogabali ZD, ZH, ZI), Crozon (nogabali DL un ZA), Elliant (nogabali H1, H2, I4), Quimper (daļa, kas atbilst agrākās pašvaldības Ergué-Armel teritorijai), Riec-sur-Bélon (nogabali YD un YI), Saint-Coulitz (nogabals A2), Telgruc-sur-Mer (nogabals ZA).”

— Ģeogrāfiskais apgabals ir paplašināts, aptverot divu blakus pašreizējam apgabalam esošu pašvaldību (Crozon un Telgruc-sur-Mer) teritorijas, kā arī vēl vienu Riec-sur-Bélon teritorijas daļu. Minēto pašvaldību teritorijas un minētā teritorijas daļa atbilst pašlaik reģistrētā apgabala robežu noteikšanas kritērijiem.

— Pievieno teikumu “Kartogrāfijas dokumenti, kuros attēlots ģeogrāfiskais apgabals, ir pieejami Cilmes vietu un kvalitātes valsts institūta tīmekļa vietnē.”, lai lasītāju informētu par šo datu pieejamību.

— Punktu “Ģeogrāfiskais apgabals” arī papildina ar kārtību, kādā atlasa un identificē zemesgabalus, kuros var audzēt sidra “Cornouaille” ražošanai izmantojamus ābolus. Pievieno šādus teikumus:

“Ar cilmes vietas nosaukumu “Cornouaille” apzīmētā sidra ražošanai paredzētos sidra ābolus iegūst augļu dārzos, kas atrodas ģeogrāfiskajā apgabalā un atbilst identificēšanas kritērijiem, kuri ir saistīti ar stādījumu vietu un kurus apstiprinājis Cilmes vietu un kvalitātes valsts institūts kompetentās valsts komitejas sanāksmē 1997. gada 22. un 23. maijā. Ražotāji, kas vēlas, lai kāds augļu dārzs tiktu identificēts, iesniedz par to pieprasījumu Cilmes vietu un kvalitātes valsts institūta dienestiem pirms ražas novākšanas gada 1. aprīļa. Jauno identificēto augļu dārzu sarakstu katru gadu apstiprina Cilmes vietu un kvalitātes valsts institūta kompetentā valsts komiteja, pirms tam saņēmusi atzinumu no šim nolūkam ieceltās ekspertu komisijas. Kritēriju un identificēto augļu dārzu sarakstiem var piekļūt Cilmes vietu un kvalitātes valsts institūta dienestos un grupā.”

5.3. Punkts “Izcelsmes apliecinājums”

— Teksta daļu

“Kornuaijas grāfistei vārdu devuši senās romiešu provinces Britānijas (Lielbritānijas) dienvidrietumu iedzīvotāji, kas to iekaroja, ieņemdami gallu-romiešu valdnieku vietu. Lai gan Kornuaijas grāfistes kā administratīvas vienības vairs nav, tās mantojums turpina izpausties tās īpatnējās tradīcijās, dialektā un folklorā. Tās teritorija ir daļa no Finistēras departamenta. Ābeles Kornuaijā audzē jau kopš 6. gadsimta, par ko liecina Onas-Finistēras ielejas abatijas Landevennec dibinātāja Sv. Genolē (St Guénolé) dzīves apraksti. Sidra ražošana šajā grāfistē sāk attīstīties XIV gadsimtā, par pamatu izmantojot jaunas ābeļu šķirnes, no kurām iegūst augļus ar augstu tanīna saturu un kuras ievestas no Galisijas (Spānija) un Ziemeļāfrikas, pateicoties jūras tirdzniecības sakaru pieaugumam. Ne vien tanīniem ir antiseptiska iedarbība, bet tie arī atvieglo misu dzidrināšanu, tās dabiski attīrot, tāpēc rūgšanu var labāk kontrolēt. Šis paņēmiens ir raksturīgs Francijas ziemeļrietumu reģionu tradicionālo sidru gatavošanai. Laika gaitā ir selekcionētas ļoti kvalitatīvas vietējās šķirnes, kas ir pielāgojušās vietējam klimatam. Daudz rakstu avotu līdz 19. gs. beigām apliecina sidra “Cornouaille” (Onas ielejas, Fouesnant, Clohars-Carnoêt, Pays Bigouden sidra utt.) labo slavu, kas, neraugoties uz popularitātes sarukumu saistībā ar abu XX gadsimta pasaules karu nestajām pārmaiņām Bretaņas lauksaimnieku dzīvē, patērētāju vidū ir saglabājies lielā cieņā.”

svītro, jo tā neatbilst šā punkta tematam.

To aizstāj ar šādu tekstu:

“Dokumentēšana augļu dārzā un visā sidra “Cornouaille” ražošanas procesā, kā arī noteiktā analītiskās un organoleptiskās kontroles procedūra dod iespēju nodrošināt produkta izsekojamību līdz pat tā tirdzniecībai. 4.1. Paziņošanas pienākumi 4.1.1. Operatoru identifikācijas deklarācija Visiem operatoriem, kas vēlas iesaistīties visā ābolu audzēšanas un sidra “Cornouaille” ražošanas procesā vai tā daļā, ir jāiesniedz identifikācijas deklarācija. Identifikācijas deklarācijā ir aprakstošas ziņas par zemesgabaliem un instrumentiem, ko izmanto ar attiecīgo nosaukumu apzīmēto produktu ražošanā, un operatora apņemšanās ievērot attiecīgā nosaukuma specifikāciju. Identifikācijas deklarāciju iesniedz grupai, kas informē kontroles struktūru. Par visām izmaiņām apstiprinātais operators informē pirms darbību sākšanas. OPERATORI RAŽOŠANAS/AUDZĒŠANAS LĪDZEKĻU APRAKSTS IESNIEGŠANAS DATUMS Augļu audzētāji Par katru audzēšanas teritoriālo vienību: zemesgabala(-u) kadastra atsauces, koku skaits, stādīšanas gads, vainagu veidošanas veids, šķirnes, attālums starp kokiem. Augļu dārza plāns ar šķirņu izvietojumu. Ja operators vēlas iegūt augļus gadā N: pirms ražas novākšanas gada 1. aprīļa attiecībā uz katru jaunu zemesgabalu vai audzēšanas teritoriālās vienības izmaiņām Sidra ražotāji Augļu uzglabāšanas vietas adrese Ražotnes(-ņu) adrese Smalcināšanas vai rīvēšanas materiālu klātbūtne. Spiešanas materiālu klātbūtne. Pirms katras tāda sidra ražošanas reizes, attiecībā uz kuru paredzēts pieprasīt nosaukuma lietošanas tiesības, bet ne vēlāk kā ražas novākšanas gada 31. augustā, ja operators vēlas sidru ražot gadā N 4.1.2. Nosaukuma lietošanas tiesību pieprasījuma deklarācija Nosaukuma lietošanas tiesību pieprasījuma deklarāciju iesniedz vēlākais nākamā mēneša 10. datumā pēc iepildīšanas pudelēs. Tajā norāda: — datumu un — pudelēs iepildītos daudzumus pa partijām. Nosaukuma lietošanas tiesību pieprasījuma deklarāciju iesniedz grupai, kas informē kontroles struktūru. 4.1.3. Kopsavilkuma deklarācija par augļu iegādēm Kopsavilkuma deklarāciju par augļu iegādēm aizpilda katrs sidra ražotājs, kas ir iegādājies augļus tirdzniecības gada laikā. Katru gadu pirms 15. februāra, kas seko ražas novākšanai, to iesniedz grupai, kas informē kontroles struktūru. Tajā norāda iegādāto augļu daudzumu pa piegādātājiem. 4.2. Uzskaite 4.2.1. Augļu reģistri un pavaddokumenti Kad augļus pārvadā starp piegādātāju un sidra ražotāju, tiem ir pievienots dokuments, kurā ir norādīta šāda informācija: — cilmes vietas nosaukums, kura lietošanas tiesības tiek pieprasītas, — daudzums, — nosaukta vieta (“lieu-dit”) vai zemesgabals, — ražas novākšanas datums. Operatori ražas novākšanas reģistrā norāda: — ražas novākšanas datumu, — nosauktās vietas vai zemesgabala atsauces, — novāktās ražas daudzumu un — šķirni. 4.2.2. Sidra ražošanas reģistrs Sidra ražošanas reģistrā jo īpaši norāda šādus datus: — sulas ieguves kārtība: — misas ieguves datums, — izmantotās šķirnes un attiecīgie daudzumi, — iegūtās misas blīvums un tilpums, — misas apstrāde rūgšanas laikā: — pildīšana pudelēs: — pudelēs iepildīšanas datums, — mucas satura maisījumi, — tilpums, — partijas identifikators. 4.3. Produkta kontrole Ar cilmes vietas nosaukumu apzīmētā produkta īpašību kontroles laikā veic analītiskas un organoleptiskas, vizuālas un garšas pārbaudes, lai pārliecinātos par produkta atbilstību sidra “Cornouaille” kvalitātei un tipiskajām īpašībām. Šīs pārbaudes veic ar zondi paņemtam paraugam. Sidra paraugus ņem pēc minimālā otrējās raudzēšanas perioda beigām.”

Šis grozījums ir saistīts ar valsts tiesiskā un normatīvā regulējuma izmaiņām, un tā mērķis ir aprakstīt ieviesto kvantitatīvās un kvalitatīvās izsekojamības sistēmu. Ir precizēti ar deklarāciju iesniegšanu saistītie operatoru pienākumi (jo īpaši deklarāciju saturs un adresāti). Konkrētāk, ir paredzēta:

— operatoru identifikācijas deklarācija, lai tos varētu apstiprināt, atzīstot viņu spēju izpildīt specifikācijas prasības,

— nosaukuma lietošanas tiesību pieprasījuma deklarācija,

— kopsavilkuma deklarācija par augļu iegādēm,

— ir precizēta reģistru, jo īpaši augļu reģistru un pavaddokumentu un sidra ražošanas reģistra, sagatavošanas/uzturēšanas kārtība.

Šīs deklarācijas ir nepieciešamas informētībai par produktiem, to uzraudzībai un kontrolei, ja tie paredzēti laišanai tirdzniecībā ar cilmes vietas nosaukumu.

5.4. Punkts “Ražošanas metode”

Pievieno virsrakstu “5.1. Augļu un sulas ieguve” un šajā apakšpunktā:

— pievieno šādu teikumu: “Augļu dārzs sastāv no visām saimniecības ābelēm, kuru augļus varētu pārstrādāt, lai no tiem ražotu sidru “Cornouaille”.”,

lai definētu augļu dārza jēdzienu un skaidri noteiktu, kādā mērogā tiek novērtēta uz augļu dārzu attiecināmo noteikumu ievērošana, proti, tā tiek novērtēta visas saimniecības, nevis zemesgabala mērogā.

Pievieno apakšvirsrakstu “5.1.1. Augļu dārzā izmantotās šķirnes” un šajā apakšpunktā:

— teikumu “Ābolu šķirnes sadala atbilstīgi izmantojumam dažādās kategorijās pēc misas garšas: rūgta, rūgtensalda, salda un skābena.”

groza, izsakot šādā redakcijā:

“Ābolu šķirnes sadala atbilstīgi izmantojumam dažādās kategorijās pēc misas garšas: fenoliska (rūgta un rūgtensalda), salda un skābena.”

Sidra ābolu kategorijas “rūgta” un “rūgtensalda” apvieno kategorijā “fenoliska” atbilstīgi faktiskajam lietojumam sidra produktu nozarē,

— teikumu “Rūgto un rūgtensaldo šķirņu āboli veido 70 % no katras mucas satura (“cuvée”).” svītro no šīs teksta daļas. Šo noteikumu pārceļ uz 5.2.2. punktu, kurā izklāstīti maisījumu veidošanas noteikumi, jo šis noteikums attiecas uz mucas saturu, nevis augļu dārziem,

— teikumu “Sidru, kas apzīmēts ar kontrolēto cilmes vietas nosaukumu “Cornouaille”, ražo Kornuaijā no vietējo un tradicionālo šķirņu sidra āboliem, kam jābūt novāktiem apgabalā esošos identificētos augļu dārzos.”

groza, izsakot šādā redakcijā: “Sidru “Cornouaille” ražo no vietējo un tradicionālo šķirņu sidra āboliem.”

Šā grozījuma mērķis ir vienkāršot izteiksmi. Vārdus “kam jābūt novāktiem apgabalā esošos identificētos augļu dārzos” svītro, jo, kā norādīts iepriekš, sidra ābolu izcelsme un kārtība, kādā atlasa zemesgabalus, no kuriem var iegūt izmantojamos augļus, tagad ir aprakstīta punktā “Ģeogrāfiskais apgabals”,

— specifikācijai pievieno šādu sarakstu ar atļautajām šķirnēm, lai labāk definētu vietējās un tradicionālās atļautās šķirnes:

“Ir atļautas šādas šķirnes: fenoliskās šķirnes: ‘Amère Saint-Jacques’; ‘Avalou Bigouden’; ‘Avalou Daoulas’; ‘Bedan’; ‘Beleien’; ‘Botell Bihan’; ‘Botell Stank’; ‘Brank Kamm’; ‘Bramtôt’; ‘C’Huéro Briz’; ‘C’Huero Gwenn’; ‘C’Huero Ruz’; ‘C’Huero Ruz Bihan’; ‘C’Huero Ruz Mod Kozh’; ‘C’Huero Ruz Per Lae’; ‘Carabine’; ‘Chevalier Jaune’; ‘Douce Möen’; ‘Dous Bloc’hig’; ‘Dous Bras’; ‘Dous-Rouz’; ‘Dous-Rouz-Bihan’; ‘Dous-Rouz-Bras’; ‘Goarimig Ruz’; ‘Jaketig’; ‘Jambi’; ‘Jeanne Renard’; ‘Jobig’; ‘Kermerrien’; ‘Kroc’hen Ki’ vai ‘Peau de chien’; ‘Marie Ménard’; ‘Médaille d’or’; ‘Penn du’; ‘Perscao’; ‘Prat Yod’; ‘Rouz Koumoullen Bihan’; ‘Rouz Koumoulenn Bras’; ‘Seac’h Biniou’; ‘Stang-Ruz’; ‘Trojenn Hir’; ‘Ty Ponch’; skābenās šķirnes: ‘Briz Kannig’; ‘Fil Jaune’; ‘Fil Rouge’; ‘Judor’; ‘Locard Vert’; ‘Mirblaz’; ‘Petit Jaune’; ‘Rouget de Dol’; saldās šķirnes: ‘Avalou Spoue’; ‘Douce Koêtligné’; ‘Dous Bihan’; ‘Dous E Veg Briz’; ‘Guillevig’ vai ‘Guillevic’.”,

— pievieno teikumu

“Lai saglabātu šķirņu daudzveidību, ir atļauts audzēt iepriekšējā sarakstā neuzskaitītas vietējās sidra ābolu šķirnes, nepārsniedzot 20 % augļu dārza platības. Šīs šķirnes uzskata par fenoliskām.”,

lai ņemtu vērā pastāvošo pašizsējas šķirņu daudzveidību, kā dēļ nevar izsmeļoši uzskaitīt pilnīgi visas vietējās šķirnes, un lai saglabātu šo daudzveidību, kas ir noderīgs ģenētiskā materiāla avots,

— pievieno šādu noteikumu: “Iestādītās fenolisko šķirņu ābeles aizņem vismaz 70 % no augļu dārza kopējās platības, bet iestādītās skābeno šķirņu ābeles aizņem ne vairāk kā 15 % no augļu dārza kopējās platības.”

Šā noteikuma mērķis ir saskaņot apstādītās platības ar noteikumiem par dažādu kategoriju ābolu īpatsvaru mucu saturā.

Pievieno apakšvirsrakstu “5.1.2. Vainagu veidošanas veids” un šajā apakšpunktā:

— pievieno šādu tekstu: “Augļu dārzos ir šāda maksimālā stādījumu biezība: — augststumbra ābelēm: 250 koku hektārā ar vismaz 6 metru attālumu starp kokiem, — zemstumbra ābelēm: 750 koku hektārā.”

Tajā ir aprakstīti abi divi atļautie vainagu veidošanas veidi augļu dārzos: augststumbra veids un zemstumbra veids,

— pievieno šādus noteikumus: “Augļu dārzu kopj, lai kokus saglabātu kopumā labā kultūraugu stāvoklī, tostarp pārvalda koku attīstību un augsnes augu segu, kā arī cīnās pret baltajiem āmuļiem ābelēs. No brīža, kad koki sāk ražot, tos ir aizliegts apūdeņot. Augļu dārzos, kuros aug augststumbra ābeles, augsni klāj augu sega; tās var nebūt tieši apkārt kokiem maksimums 0,50 metru rādiusā no koka. Augļu dārzos, kuros aug zemstumbra ābeles, augsni klāj augu sega; tās var nebūt rindā maksimums 1 metru platā joslā.”

Šajos noteikumos ir aprakstīts, kā uzturams tāds augļu dārzs, no kura iegūtie sidra āboli ir pietiekami kvalitatīvi, lai no tiem varētu ražot sidru “Cornouaille”. Tie attiecas uz koku kopšanu, apūdeņošanas aizliegumu un augu segas pārvaldību. Kā paskaidrots sadaļā “Saikne ar ģeogrāfisko vidi”, augu sega rada konkurenci starp zāli un ābelēm, tādējādi ierobežojot koku dzīvīgumu un palīdzot iegūt augļus ar augstu cukuru un tanīnu saturu. Kas attiecas uz apūdeņošanu – apūdeņot ir atļauts tikai jaunus kokus. Apgabala nokrišņu daudzums ir pietiekams, lai apmierinātu ražojošu koku vajadzību pēc ūdens.

Pievieno apakšvirsrakstu “5.1.3. Ražas novākšana un uzglabāšana” un šajā apakšpunktā:

— noteikumus

“Sidra āboli jānovāc tad, kad tie ir labi nogatavojušies. Tos uzglabā pa šķirnēm konteineros, kuros var cirkulēt gaiss, kamēr tie sasniedz misas ieguvei pietiekamu gatavību.”

aizstāj ar šādu tekstu:

“Ābolus novāc pa šķirnēm, kad tie ir labi nogatavojušies. Dažādās ābolu šķirnes uzglabā tā, lai spiešanas brīdī varētu skaidri noteikt katras šķirnes ābolu daudzumu. Augļi sulas ieguves brīdī ir labi saglabājušies.”

Šā grozījuma mērķis ir vienkāršot izteiksmi, nodalot kritērijus, kas attiecas uz ražas novākšanu, no kritērijiem, kas attiecas uz tās uzglabāšanu. Ražas novākšana pa šķirnēm, kā arī ābolu izsekojamība uzglabāšanas laikā dod iespēju nodrošināt materiālu izsekojamību un mucu satura maisījumu veidošanas noteikumu ievērošanu. Pienākums attiecībā uz izmantojamajiem līdzekļiem, proti, apraksts, kurā bija noteikta ābolu uzglabāšanas kārtība, ir aizstāts ar pienākumu attiecībā uz rezultātu, proti, noteikumu par augļu stāvokli to izmantošanas brīdī.

Pievieno apakšvirsrakstu “5.1.4. Augļu dārzu ražīgums un ražošanas sākums” un šajā apakšpunktā:

— pievieno šādu rindkopu: “Ražojošu augļu dārzu maksimālo vidējo ražu pārbauda, attiecinot pēdējās divās ražas novākšanas reizēs iegūto augļu vidējo daudzumu pret identificētajos zemesgabalos izmantoto platību. Minēto platību iegūst, reizinot ražojošo koku kopējo skaitu ar katram kokam paredzēto vidējo platību, kas noteikta, ņemot vērā attālumu starp kokiem vienā un tai pašā rindā un starp rindām koku stādīšanas brīdī.”

Ražas aprēķina veids ir pārskatīts, lai ņemtu vērā augļu koku ražības mainīgumu: sidra ābeles parasti vienu gadu dod daudz ābolu, bet nākamajā gadā to daudzums ir mazāks. Tāpēc ražas daudzums ir izlīdzināts pa diviem secīgiem gadiem, un to sauc par “vidējo ražu”,

— rindkopu

“Šo augļu dārzu raža nedrīkst pārsnieg 20 tonnas no ražojoša augststumbra ābeļu dārza hektāra un 30 tonnas no ražojoša zemstumbra ābeļu dārza hektāra.”

aizstāj ar šādu tekstu:

“Ražojošu augļu dārzu vidējais maksimālais ražas iznākums ir šāds:

— 25 tonnas ābolu vai 187,50 hektolitri misas no augststumbra ābeļu dārza hektāra,

— 30 tonnas ābolu vai 225 hektolitri misas no zemstumbra ābeļu dārza hektāra.”

Teksts ir pārrakstīts, lai atvieglotu uztveri. Iepriekš minētais vidējā ražas iznākuma jēdziens ir integrēts. Augststumbra ābeļu dārzu vidējā maksimālā raža ir palielināta līdz 25 tonnām, lai ņemtu vērā faktiski konstatētās ražas. Turklāt, lai atvieglotu kontroles, ražu, kas izteikta tonnās ābolu, papildina tās ekvivalents, kas izteikts hektolitros misas,

— pievieno šādu rindkopu:

“Ar nosaukumu “Cornouaille” apzīmētā sidra ražošanai izmantojamus ābolus, kas iegūti no jaunām ābelēm, ņem vērā, tikai sākot ar:

— septīto gadu, kas seko gadam, kurā pirms 31. maija iestādītas augststumbra ābeles,

— trešo gadu, kas seko gadam, kurā pirms 31. maija iestādītas zemstumbra ābeles.”

Šā grozījuma mērķis ir precizēt, no kura laika ražas aprēķinā tiek ņemti vērā no jaunām ābelēm iegūtie augļi. No zemstumbra ābelēm, kas ir jaunākas par trim gadiem, un augststumbra ābelēm, kas ir jaunākas par septiņiem gadiem, iegūst ļoti maz ābolu, ja tie vispār ienākas.

Pievieno apakšvirsrakstu “5.1.5. Sulas ieguve, spiešana, darbības ar misu” un šajā apakšpunktā:

— rindkopu “Sidra ābolus sasmalcina vai sarīvē. Ūdeni pievienot nedrīkst.”

groza, izsakot šādā redakcijā: “Sidra ābolus sasmalcina vai sarīvē, lai iegūtu mīkstumu, pēc tam to izspiež. Ūdeni pievienot nedrīkst.”

Šo grozījumu mērķis ir skaidrāk aprakstīt ražošanas posmus,

— pievieno šādu noteikumu: “Spiest, maisot mīkstumu vītņveida maisītājā, ir aizliegts.”

Ar šo grozījumu aizliedz ieguves paņēmienu, kas negatīvi ietekmētu iegūtās sulas kvalitāti,

— pievieno šādu noteikumu: “Iegūtajās misās dabiskais cukuru saturs ir vismaz 108 grami litrā.”

Šis kritērijs ļauj nodrošināt, ka izmantotie āboli ir nogatavojušies.

Pievieno apakšvirsrakstu “5.2.1. Raudzēšana” un šajā apakšpunktā:

— rindkopu “Misa ir obligāti jādzidrina, un to var panākt tikai ar tradicionālo attīrīšanas metodi.”

aizstāj ar šādu tekstu: “Misa ir obligāti jādzidrina, un to var panākt tikai ar attīrīšanu, kas notiek dabiski vai ko veicina, izmantojot attīrošos sāļus un konkrētus fermentus, kuri ir atļauti spēkā esošajos tiesību aktos.”

Šā grozījuma mērķis ir skaidri noteikt atļautos apstrādes veidus,

— teikumu “Misu raudzē lēnām.”

papildina un izsaka šādā redakcijā:

“Dzidrināto misu raudzē lēnām, nepievienojot vielas, kas veicina vai kavē raugu veidošanos.”

Ar šo grozījumu precizē nosacījumus, kas jāievēro pirmējā raudzēšanā,

— teikumus

“Nedrīkst veikt nekādas darbības, kas maina dabisko cukuru saturu misā.” un “Saldināšana, pasterizēšana un gazifikācija ir aizliegta.”

apvieno šādā vienā teikumā: “Pasterizēšana un visas citas darbības, kuru mērķis ir mainīt misas un sidra dabisko cukuru saturu vai krāsu, ir aizliegtas visos ražošanas posmos.”

Šā grozījuma mērķis ir uzskaitīt apstrādes darbības, ko ir aizliegts veikt sidra “Cornouaille” ražošanā. Tā kā krāsa ir viens no aspektiem, kas raksturo ar ACVN “Cornouaille” apzīmēto sidru, arī krāsas mainīšana ir aizliegta. Minētās metodes ir aizliegts izmantot gan misai, gan sidram visos ražošanas posmos. Kas attiecas uz gazifikāciju, tās aizliegums ir minēts 5.2.2. punktā par pildīšanu pudelēs un otrējo raudzēšanu; tas neattiecas uz pirmējās raudzēšanas posmu.

Pievieno apakšvirsrakstu “5.2.2. Pildīšana pudelēs un otrējā raudzēšana” un šajā apakšpunktā:

— pievieno šādu noteikumu: “Pudelēs pilda ne ātrāk kā sešas nedēļas pēc spiešanas.”

Šā noteikuma mērķis ir garantēt, ka pirms pildīšanas pudelēs ir pietiekami ilgi notikusi misas pirmējā raudzēšana mucā,

— teikumu “Šķirņu maisījumus var veidot tikai smalcināšanas vai rīvēšanas laikā vai sajaucot misu vai sidru raudzēšanas laikā.” svītro, jo tas jau izriet no apstākļa, ka maisījumi ir obligāti jāveido pirms pildīšanas pudelēs,

— noteikumu “Rūgto un rūgtensaldo šķirņu āboli veido 70 % no katras mucas satura (“cuvée”).”

aizstāj ar šādu tekstu:

“Sidri, kas ir gatavi pildīšanai pudelēs otrējai raudzēšanai, ir iegūti no vienā un tai pašā tirdzniecības gadā novāktu un izmantotu ābolu maisījuma, kurā izmantošanas brīdī:

— fenolisko šķirņu ābolu īpatsvars ir vismaz 70 %,

— skābeno šķirņu ābolu īpatsvars ir ne lielāks par 15 %,

— vietējo šķirņu ābolu īpatsvars ir mazāks par 20 %,

— vienas sidra ābolu šķirnes ābolu īpatsvars ir ne lielāks par 60 %.”

Maisījumu veidošanas noteikumi ir padarīti stingrāki, lai precīzāk noteiktu ar attiecīgo nosaukumu apzīmētā gatavā produkta organoleptisko profilu. Noteikumu par rūgtajām un rūgtensaldajām šķirnēm, proti, fenoliskajām šķirnēm, saglabā un papildina ar kritērijiem, kas attiecas uz pārējiem ābolu veidiem,

— pievieno šādu noteikumu: “Pudelēs pilda ne vēlāk kā tā gada 31. oktobrī, kas seko ražas novākšanas gadam.”

Šis pudelēs pildīšanas perioda beigu datums ir noteikts, lai pudelēs iepildītais sidrs nebūtu pārāk ilgi izturēts,

— teikumu “Sidru padara dzirkstošu otrējā raudzēšanā pudelēs, kuras laikā izrūgst daļa atlikumcukuru.” groza, izsakot šādā redakcijā: “Sidru padara dzirkstošu otrējā raudzēšanā pudelēs, kuras laikā izrūgst daļa atlikumcukuru; pirms tam var būt pievienoti sausie aktīvie raugi.”

Ar šo grozījumu tiek skaidri atļauts pievienot sausos aktīvos raugus, kas dod iespēju labāk kontrolēt rūgšanas atsākšanos un panākt sekmīgu otrējo raudzēšanu pudelēs,

— pievieno noteikumu “Otrējā raudzēšana pudelēs ilgst vismaz sešas nedēļas.”, lai pudeles nostāvētos pietiekami ilgu laiku, kas nepieciešams otrējai raudzēšanai,

— pievieno noteikumu “Sidrus var laist apritē starp operatoriem vai tirgū, kur tos pārdod patērētājam, tikai tad, kad ir pagājis minimālais otrējās raudzēšanas laiks.”, lai precizētu, ka sidru “Cornouaille” nevar tirgot, pirms ir pagājis šis sešu nedēļu periods.

Pievieno apakšvirsrakstu “5.2.3. Nogulšņu likvidēšanas metodes” un šajā apakšpunktā pievieno šādu rindkopu:

“Pēc minimālā otrējās raudzēšanas perioda beigām var atbrīvoties no nogulsnēm:

— ar nogulšņu izsviešanu vai

— filtrējot tādā pašā spiedienā, t. i., izmantojot metodi “no pudeles pudelē”, vai

— pārlejot unifikācijas un vienāda spiediena filtrācijas traukā.”

Šā grozījuma mērķis ir atļaut atbrīvoties no sidra “Cornouaille” nogulsnēm. Šis paņēmiens dod iespēju labāk kontrolēt sidra “Cornouaille” attīstīšanos laika gaitā un saglabāt tā organoleptiskās īpatnības. Šīs nogulsnes ir līdzvērtīgas dzirkstošo vīnu nogulsnēm un dažkārt veicina nevēlamas sidra piegaršas veidošanos.

5.5. Punkts “Elementi, kas apliecina saikni ar ģeogrāfisko vidi”

Gandrīz viss šīs nodaļas teksts ir pārrakstīts. Tā nu ir sakārtota trijās daļās, lai labāk aprakstītu ģeogrāfiskā apgabala specifiku, produkta specifiku un cēlonisko saikni. Minētie grozījumi ir tikai redakcionāli un nemaina teksta būtību.

5.6. Punkts “Marķējums”

— Pievieno šādus teikumus: “Sidru “Cornouaille” var deklarēt pēc ražošanas, piedāvāt sabiedrībai, nosūtīt, laist tirdzniecībā vai pārdot tikai tad, ja deklarācijās, paziņojumos, bukletos, etiķetēs, rēķinos, uz visu veidu taras ir norādīts minētais nosaukums, ko papildina norāde “aizsargāts cilmes vietas nosaukums”. Nosaukumu un norādi “aizsargāts cilmes vietas nosaukums” attēlo ar labi redzamām, salasāmām, neizdzēšamām un pietiekami lielām rakstzīmēm, lai šo nosaukumu un norādi varētu skaidri atšķirt no visām pārējām rakstītajām vai zīmētajām norādēm.”

Šā grozījuma mērķis ir precizēt nosaukuma un norādes “aizsargāts cilmes vietas nosaukums” attēlošanas nosacījumus.

— Teikumu “Norādei “kontrolēts cilmes vietas nosaukums” jābūt izvietotai uzreiz zem kontrolētā cilmes vietas nosaukuma bez jebkādām citām norādēm starp tiem.” groza, izsakot šādā redakcijā: “Etiķetē norādei “aizsargāts cilmes vietas nosaukums” jāatrodas uzreiz zem nosaukuma bez jebkādām citām norādēm starp tiem.”

Vārdu “kontrolēts” aizstāj ar vārdu “aizsargāts”, lai panāktu atbilstību ES noteikumiem.

5.7. Punkts “Cits”

— Atbildīgais dienests dalībvalstī

Tekstu

“Institut national des appellations d’origine (Cilmes vietas nosaukumu valsts institūts) 138, avenue des Champs-Élysées 75008 Paris FRANCE Tālr. +33 153898000 Fakss +33 142255797”

aizstāj ar šādu tekstu:

“Institut national de l'origine et de la qualité (Cilmes vietu un kvalitātes valsts institūts) (INAO) Arborial – 12, rue Rol-Tanguy TSA 30003 – 93555 Montreuil Cedex FRANCE Tālr. +33 173303800 Fakss +33 173303804 E-pasts: info@inao.gouv.fr”

Šā grozījuma mērķis ir atjaunināt un papildināt INAO nosaukumu un kontaktinformāciju.

— Pieteikuma iesniedzēja grupa

Tekstu

“Nosaukums: Comité cidricole de développement et de recherche fouesnantais et finistérien (Fuesnānas un Finistēras Sidra nozares attīstības un pētniecības komiteja) (CIDREF) Adrese: 5, allée Sully – 29 322 QUIMPER CEDEX – FRANCE Sastāvs: CIDREF ir arodbiedrība, kas apvieno sidra “Cornouaille” ābolu audzētājus un šā sidra ražotājus. 1980. gada 13. oktobrī izveidotajā arodbiedrībā ir aptuveni 60 biedru.”

aizstāj ar šādu tekstu:

“Nosaukums: Organisme de défense et de gestion du cidre AOC Cornouaille (Ar ACVN “Cornouaille” apzīmētā sidra aizsardzības un pārvaldības organizācija) Adrese: Chambre d’agriculture – Kergadalen – 29590 SAINT-SEGAL – FRANCE Tālr. +33 298865993 E-pasts: odgcornouaille@gmail.com Sastāvs: arodbiedrības sastāvā ietilpst sidra “Cornouaille” ābolu audzētāji un šā sidra ražotāji.”

Grupa, kas pašlaik ir atbildīga par attiecīgo ACVN un kas ir iesniegusi grozījumu pieteikumu, ir Organisme de défense et de gestion du cidre AOC Cornouaille. Informācija par grupu Comité cidricole de développement et de recherche fouesnantais et finistérien (CIDREF), kas iesniedza reģistrācijas pieteikumu, ir svītrota un aizstāta ar pašreizējās grupas nosaukumu.

— Produkta veids

Teikumu “1.8. grupa. Citi II pielikumā minētie produkti: sidrs” aizstāj ar šādu teikumu: “1.8. grupa. Citi Līguma I pielikumā minētie produkti (garšvielas u. c.)”.

Grupa, pie kuras pieder ACVN, nemainās. Grozījuma mērķis ir atjaunināt 1.8. grupas formulējumu.

— 7. punkts “Atsauces attiecībā uz kontroles struktūru”

Tekstu

“Institut national des appellations d’origine (Cilmes vietas nosaukumu valsts institūts) 138, avenue des Champs-Élysées 75008 Paris FRANCE Direction générale de la concurrence, de la consommation et de la répression des fraudes (Konkurences, patēriņa un krāpšanas apkarošanas ģenerāldirekcija) 59, boulevard Vincent Auriol Teledoc 251 75703 Paris Cedex 13 FRANCE”

aizstāj ar šādu tekstu:

“Institut national de l’origine et de la qualité (Cilmes vietu un kvalitātes valsts institūts) (INAO) Adrese: Arborial – 12, rue Rol Tanguy TSA 30003 – 93555 Montreuil Cedex FRANCE Tālrunis +33 173303800 Fakss +33 173303804 E-pasts: info@inao.gouv.fr Direction générale de la concurrence, de la consommation et de la répression des fraudes (Konkurences, patēriņa un krāpšanas apkarošanas ģenerāldirekcija) (DGCCRF) Adrese: 59 boulevard Vincent Auriol – 75703 Paris Cedex 13 – France Tālr. +33 144871717 Fakss +33 144973037 DGCCRF ir par ekonomiku atbildīgās ministrijas direkcija.”

Šā grozījuma mērķis ir atjaunināt un papildināt oficiālo kontroles struktūru (INAO un DGCCRF) nosaukumu un kontaktinformāciju.

Pievieno šādu tekstu:

“Saskaņā ar Regulas (ES) Nr. 1151/2012 37. panta noteikumiem pārbaudi par atbilstību specifikācijai pirms produkta laišanas tirgū nodrošina produktu sertifikācijas struktūra, kuras nosaukums un kontaktinformācija ir pieejami INAO tīmekļa vietnē un Eiropas Komisijas datubāzē.”

Šajā rindkopā ir atgādināta spēkā esošā ACVN kontroles kārtība.

— 9. punkts “Valsts prasības”

Saskaņā ar cilmes vietas nosaukumu kontroles sistēmas valsts reformu, kas minēta iepriekš, ir pievienota tabula ar galvenajiem pārbaudāmajiem elementiem un to izvērtēšanas metodi.

VIENOTS DOKUMENTS

“CORNOUAILLE”

ES Nr.: PDO-FR-0043-AM02 – 19.4.2019.

ACVN (X) AĢIN ( )

1. Nosaukums vai nosaukumi

“Cornouaille”

2. Dalībvalsts vai trešā valsts

Francija

3. Lauksaimniecības produkta vai pārtikas produkta apraksts

3.1. Produkta veids

1.8. grupa. Citi Līguma I pielikumā minētie produkti (garšvielas u. c.)

3.2. Apraksts par produktu, uz kuru attiecas 1. punktā minētais nosaukums

“Cornouaille” ir nepasterizēts, negāzēts sidrs, kas kļuvis dzirkstošs otrējā raudzēšanā pudelēs. Tas ir izgatavots no tīras vietējo un tradicionālo šķirņu sidra ābolu sulas.

Organoleptiskās īpašības

Sidrā “Cornouaille” ir īpaši augsts tanīnu saturs, kas tam piešķir zeltainu līdz oranžīgu krāsu un tam raksturīgo tanīnu piesātināto garšu. Saldums tajā ir labi sabalansēts ar rūgtumu.

Fizikāli ķīmiskās īpašības

Sidram “Cornouaille” ir šādas analītiskās īpašības:

— faktiskā spirta tilpumkoncentrācija: augstāka par 3,5 %,

— kopējā spirta tilpumkoncentrācija: augstāka par 6 %,

— cukuru saturs: vismaz 20 grami litrā,

— sidra spiediens pudelē: vismaz 1,5 bāri 20 °C temperatūrā vai 3 grami CO2.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Sidra ābolus, ko izmanto sidra “Cornouaille” ražošanai, iegūst no augļu dārziem, kuri atrodas ģeogrāfiskajā apgabalā un ir identificēti kā piemēroti sidra “Cornouaille” ražošanai, pamatojoties uz nosaukumam apstiprinātajiem kritērijiem.

Šo augļu dārzu augsni klāj augu sega, izņemot augsni koku pakājē (0,50 m rādiusā vai metru platā rindas joslā), kura var būt bez augu segas.

Āboli pieder pie kādas no baltajā sarakstā uzskaitītajām vietējām šķirnēm:

fenoliskās šķirnes:

‘Amère Saint-Jacques’; ‘Avalou Bigouden’; ‘Avalou Daoulas’; ‘Bedan’; ‘Beleien’; ‘Botell Bihan’; ‘Botell Stank’; ‘Bramtôt’; ‘Brank Kamm’; ‘C’Huéro Briz’; ‘C’Huero Gwenn’; ‘C’Huero Ruz’; ‘C’Huero Ruz Bihan’; ‘C’Huero Ruz Mod’; ‘C’Huero Ruz Per Lae’; ‘Carabine’; ‘Chevalier Jaune’; ‘Douce Möen’; ‘Dous Bloc’hig’; ‘Dous Bras’; ‘Dous-Rouz’; ‘Dous-Rouz-Bihan’; ‘Dous-Rouz-Bras’; ‘Goarimig Ruz’; ‘Jaketig’; ‘Jambi’; ‘Jeanne Renard’; ‘Jobig’; ‘Kermerrien’; ‘Kroc’hen Ki’ vai ‘Peau de chien’; ‘Marie Ménard’; ‘Médaille d’or’; ‘Penn du’; ‘Perscao’; ‘Prat Yod’; ‘Rouz Koumoullen Bihan’; ‘Rouz Koumoulenn Bras’; ‘Seac’h Biniou’; ‘Stang-Ruz’; ‘Trojenn Hir’; ‘Ty Ponch’;

skābenās šķirnes:

‘Briz Kannig’; ‘Fil Jaune’; ‘Fil Rouge’; ‘Judor’; ‘Locard Vert’; ‘Mirblaz’; ‘Petit Jaune’; ‘Rouget de Dol’;

saldās šķirnes:

‘Avalou Spoue’; ‘Douce Koêtligné’; ‘Dous Bihan’; ‘Dous E Veg Briz’; ‘Guillevig’ vai ‘Guillevic’.

Lai saglabātu šķirņu daudzveidību, ir atļauts audzēt še iepriekš neminētas vietējās sidra ābolu šķirnes, nepārsniedzot 20 % augļu dārza kopējās platības. Šīs šķirnes uzskata par fenoliskām.

Fenoliskās šķirnes aizņem vismaz 70 % augļu dārza platības; skābenās šķirnes aizņem ne vairāk kā 15 % tā platības.

Katras mucas saturu veido viena un tā paša tirdzniecības gada ābolu maisījums, kurā:

— vismaz 70 % ābolu pieder pie fenoliskajām šķirnēm,

— ne vairāk kā 15 % ābolu pieder pie skābenajām šķirnēm,

— ne vairāk kā 60 % ābolu pieder pie vienas un tās pašas šķirnes,

— ne vairāk kā 20 % ābolu pieder pie vietējām šķirnēm, kas nav uzskaitītas sarakstā.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Ābolus audzē un sidrus ražo, tostarp vajadzības gadījumā no nogulsnēm atbrīvojas, tikai ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Papildus obligātajām norādēm, kas paredzētas noteikumos par pārtikas produktu marķēšanu un noformēšanu, sidra “Cornouaille” etiķetē norāda cilmes vietas nosaukumu un norādi “aizsargāts cilmes vietas nosaukums” ar labi redzamām, salasāmām, neizdzēšamām un pietiekami lielām rakstzīmēm, lai šo nosaukumu un norādi varētu skaidri atšķirt no visām pārējām rakstītajām vai zīmētajām norādēm.

4. Ģeogrāfiskā apgabala īsa definīcija

Ģeogrāfiskais apgabals aptver šādu pašvaldību teritorijas:

Finistère departamentā:

šādu pašvaldību teritoriju pilnībā: Argol, Bénodet, Clohars-Carnoët, Clohars-Fouesnant, Combrit, Concarneau, Ergué-Gabéric, Le Faou, La Forêt-Fouesnant, Fouesnant, Gouesnach, Landévennec, Mellac, Moëlan-sur-Mer, Névez, Peumérit, Pleuven, Plogastel-Saint-Germain, Plomelin, Plonéour-Lanvern, Plovan, Pluguffan, Pont-l’Abbé, Pouldreuzic, Quimperlé, Rédené, Rosnoën, Saint-Evarzec, Saint-Jean-Trolimon, Tréguennec, Trégunc, Tréméoc, Tréogat;

šādu pašvaldību teritoriju daļēji: Arzano (nogabali ZD, ZH, ZI), Crozon (nogabali ZA un DL), Elliant (nogabali H1, H2, I4), Quimper (daļa, kas atbilst agrākās pašvaldības Ergué-Armel teritorijai), Riec-sur-Bélon (nogabali YD un YI), Saint-Coulitz (nogabals A2), Telgruc-sur-Mer (nogabals ZA).

5. Saikne ar ģeogrāfisko apgabalu

Sidra “Cornouaille” īpatnības nodrošina apgabala augsnes un klimata apstākļu mijiedarbība ar vietējām šķirnēm, kuras rezultātā var iegūt nogatavojušos sidra ābolus ar augstu cukuru un fenolu savienojumu saturu. Tradicionālā prakse īpaši izpaužas šķirņu selekcijā un metodē, ar kuru iegūst šo sidru, to padarot dzirkstošu otrējā raudzēšanā pudelēs.

Ģeogrāfiskā apgabala specifika

ACVN “Cornouaille” ģeogrāfiskais apgabals aptver 40 Bretaņas pašvaldību teritorijas Finistēras departamentā. Tas sastāv no četrām daļām: Onas ielejas, Bigudēnas (Pays bigouden), Fuesnānas-Odē ielejas (Fouesnant-vallée de l’Odet) un Pontavēnas (Pont-Aven) daļas.

Tam ir mazs augstums virs jūras līmeņa (mazāks par 100 m) un ir raksturīgs saulains un ļoti maigs okeāniskais klimats (vidējā temperatūra ir augstāka par 10 °C) un regulāri, bet ne pārmērīgi nokrišņi (nokrišņu daudzums mazāks par 1 100 mm). Viļņotajā reljefā ir daudz vietu, kas ir pasargātas no valdošajiem vējiem, tāpēc rudenī augļi priekšlaikus nenokrīt.

Sidra ābeļu dārzos visbiežāk sastopamās augsnes ir veidojušās uz granīta vai kristāliska plākšņu pagulslāņa, kas bieži vien ir pārvērties smiltīs. Sidra “Cornouaille” ražošanā izmantojamajos augļu dārzos minimālais augsnes dziļums ir 50 cm. Tātad tas, pateicoties savām augsnēm un klimatam, ir sidra ābolu regulārai ieguvei labvēlīgs reģions.

Spānijā cēlušās šķirnes, kuru augļos ir augsts fenola savienojumu saturs, Finistērā introducēja jau VI gadsimtā, kad tās atveda vai nu tirgotāji, kuru ceļš veda gar Atlantijas okeāna krastu, vai arī ieveda no Ilas un Vilēnas (Ille-et-Vilaine). Izmantojot šo jauno augu materiālu, tika panākts ievērojams tehnisks progress sidra ražošanā. Šo jauno šķirņu augļos esošie fenola savienojumi palēnina un pasargā rūgšanu un atvieglo misas dzidrināšanu.

Pēc vīna nozarē piedzīvotām krīzēm XIX gadsimta beigās Bretaņā par vienu no zemnieku, strādnieku un jūrnieku ikdienas dzērieniem kļuva sidrs, kam bija pievienots vairāk vai mazāk ūdens, savukārt aizkorķētās pudelēs pildīts dzirkstošais sidrs (“bouché”), ko dzirkstošu padarīja otrējā raudzēšanā pudelēs, palika par svētku dzērienu, ko baudīja tikai svarīgos notikumos.

Daudz tā laika rakstu avotu apliecina, cik laba slava bija sidram, kas ražots Kornuaijā, kur izveidojās daudz mazu augļu dārzu, jo īpaši Fuesnānas apkārtnē. Īpaši pieminams Crochetelle izveidotais 1905. gada Finistēras dienvidiem raksturīgo šķirņu uzskaitījums.

XX gadsimtā, reaģējot uz ieroču rūpniecības nozares vajadzībām pēc spirta, Bretaņas augļu dārzos pievērsās augstražīgām šķirnēm, no kuru augļiem varēja iegūt alkoholu ar augstu spirta saturu. Pēc kara lielu daļu ābeļu dārzu likvidēja, bet 20. gs. 80. gados Bretaņas augļu dārzos sākās intensīva ražošana. Tā kā sidra darītavas bažījās, vai tām neaptrūksies izejmateriālu, lauksaimnieki augļu dārzus apstādīja ar zemstumbra ābelēm. Šie stādījumi, kuros tika izmantotas augstražīgas bieži vien skābenu augļu šķirnes un kuri neatbilda tradicionālajiem paradumiem, radīja augļu pārprodukciju, kas vājināja sidra ražošanas ekonomiku.

Tomēr Finistēra šajās rūpnieciskajās darbībās īpaši neiesaistījās. Tās augļu dārzi, kas galvenokārt paredzēti sidra ražošanai, attīstījās līdz ar tūrismu, nodrošinādami augļus kvalitatīva svētku sidra amatnieciskai ražošanai un mājražošanai. 1987. gadā tika publicēts dekrēts, ar ko sidra ražotājiem atļāva svaigai sidra ābolu sulai pievienot vienu daļu koncentrētas sulas, un tas izsauca Fuesnānas reģiona tradicionālo ražotāju pretreakciju, jo viņi tajā saskatīja sidra kvalitātes mazināšanās risku. Tad viņi pieprasīja sidra nosaukumu “Cornouaille” atzīt par ACVN, lai saglabātu savas produkcijas specifiku un slavu, kas radušās laika gaitā, pamatojoties uz tradicionālajām ražošanas metodēm. Tādējādi sidru “Cornouaille” ražo no vietēji selekcionētām šķirnēm, tīras to sidra ābolu sulas bez koncentrētas sulas piejaukuma, un sidru dzirkstošu padara dabiski, izrūgstot cukuriem pudelēs. Šīs metodes veicina sidra “Cornouaille” aromāta veidošanos.

Produkta specifika

“Cornouaille” ir sidrs, kas kļuvis dzirkstošs otrējā raudzēšanā pudelēs. Tas ir:

— zeltainā līdz oranžīgā krāsā,

— spirgti, bet maigi dzirkstošs,

— ar faktisko spirta tilpumkoncentrāciju, kas ir lielāka par 3,5 %, un cukuru saturu, kas ir lielāks par 20 gramiem litrā,

— ar raksturīgu tanīnu garšu, kas saistīta ar labu līdzsvaru starp saldumu un rūgtumu.

Cēloniskā saikne

Kornuaijā tās atrašanās vietas dēļ valda tieši sidra ābolu audzēšanai labvēlīgi apstākļi. Apgabalā ir tādi augsnes un klimatiskie apstākļi, kas ābelēm nodrošina regulāru apgādi ar ūdeni (jo īpaši vasarā augļu augšanas periodā), kas ir pietiekama, bet ne pārmērīga, pateicoties augšņu dziļumam, kurš ir vismaz 50 cm, mazajam reljefa augstumam virs jūras līmeņa, kurš ierobežo nokrišņu daudzumu, un zāles radītajai konkurencei. Šie elementi ierobežo koku dzīvīgumu, tai pašā laikā vairojot noderīgās vielas augļos.

Tomēr šis reģions ir pakļauts arī spēcīgiem vējiem. Tāpēc tradicionāli sidra ābeļu audzēšanai tiek izraudzītas vislabāk izsauļotās un aizvējā esošās nogāzes. Tādējādi āboli rudenī var ābelēs gatavoties ilgāk.

Tāpēc misā, kas iegūta no šai videi labi pielāgojušos vietējo šķirņu sidra ābeļu āboliem, ir īpaši daudz cukuru un tanīnu. Misā cukuru ir tik daudz, ka, neraugoties uz cukuru patēriņu otrējā raudzēšanā pudelēs, var bez stiprināšanas iegūt tādu sidru, kura spirta tilpumkoncentrācija ir augstāka par 3,5 % un atlikumcukuru saturs ir lielāks par 20 gramiem litrā.

Sidrs “Cornouaille” savu komplekso aromātu iegūst, pateicoties apgabala ražotāju pilnveidotajai un saglabātajai tradicionālajai ražošanas praksei – šķirņu izvēlei, tikai tīras sidra ābolu sulas izmantošanai, otrējai raudzēšanai pudelēs. Sidra rūgtumu un struktūru iegūst, izmantojot maisījumu, kura lielāko daļu veido fenolisko šķirņu āboli. Šīs šķirnes, kuru īpatsvars maisījumā ir vismaz 70 %, ir visbiežāk izmantotās šķirnes Kornuaijas augļu dārzos un ir lielākoties iegūtas gadsimtiem ilgā vietējā selekcijā. Tādas šķirnes ir, piemēram, ‘Beleien’, ‘C’Huéro Briz’, ‘Prat Yod’ un ‘Trojenn Hir’. Fenola savienojumi vai tanīni sidram piešķir arī tā zeltaino līdz oranžīgo krāsu.

Visbeidzot, sidra “Cornouaille” maigo dzirkstījumu iegūst otrējā raudzēšanā pudelēs, kas vēsturiski ir izmantota svētku dzērienu ražošanai. Raudzēšana pudelēs piešķir ne vien dabisko dzirkstījumu, bet arī ļauj attīstīties kompleksam sidra aromātam.

Atsauce uz specifikācijas publikāciju

(šīs regulas 6. panta 1. punkta otrā daļa)

https://extranet.inao.gouv.fr/fichier/CDC-Cornouaille-modifié-20191219-Vconsolidé.pdf

(1) OV L 343, 14.12.2012., 1. lpp.